Post Pop Depression

Post Pop Depression on yhdysvaltalaisen rocklaulajan Iggy Popin studioalbumi, jonka julkaisi Loma Vista Recordings 18. maaliskuuta 2016. Albumi saavutti huomattavaa kaupallista listamenestystä. Siitä tuli hänen ensimmäinen Yhdysvaltain Top 20 -albuminsa ja ensimmäinen Iso-Britannian Top 5 -albuminsa."Post Pop Depression" sai myös Grammy-ehdokkuuden parhaan albumin kategoriassa. 
Albumin tuotti Queens of the Stone Age -yhtyeen johtohahmo, laulaja Josh Homme. Levyllä soittavat hänen lisäkseen myös Queens of the Stone Agen ja The Dead Weather -yhtyeiden kitaristi Dean Fertita sekä Arctic Monkeys -yhtyeen rumpali Matt Helders. Albumia on verrattu usein mediassa Iggy Popin Berliinin kauden kahteen ensimmäiseen sooloalbumiin "The Idiot" ja "Lust For Life", jotka Pop oli tehnyt David Bowien kanssa 1970-luvulla. Tuottaja Josh Hommen mukaan se oli tarkoituskin, hänkin on kuvaillut levyä Iggy Popin Berliinin kauden jatko-osaksi.
Historia.
Vuonna 2015 Iggy Pop lähetti tekstiviestin Josh Hommelle. Hän halusi tehdä uuden albumin – mahdollisesti uransa viimeisen, kuten hän tuolloin ajatteli – ja kysyi, olisiko Homme kiinnostunut yhteistyöstä. Josh Homme kertoi pitävänsä erityisesti Iggy Popin Berliinin kauden levyistä, joita Pop oli tehnyt David Bowien kanssa 1970-luvulla. Homme halusi tehdä jotain samantyylistä. Puhelun jälkeen Pop lähetti hänelle sanoituksia sekä muistiinpanoja ajastaan, jolloin hän oli työskennellyt Bowien kanssa. Kolme kuukautta myöhemmin Homme puolestaan lähetti Popille omia demojaan, ja he päättivät ryhtyä toteuttamaan projektia. Yhteistyön tuloksena syntyi "Post Pop Depression", jota Iggy Pop on myöhemmin kuvaillut teokseksi, joka käsittelee kuoleman läheisyyttä sekä sitä ”miten ihminen käsittelee omaa perintöään.” 
Tammikuussa 2016 Pop ja Homme yllättivät fanit ilmoittamalla, että he olivat tehneet albumin yhdessä. "Post Pop Depression" oli äänitetty salaa Rancho De Luna -studiolla Kaliforniassa, ja se rahoitettiin täysin itsenäisesti. The New York Times -lehden haastattelussa Homme kertoi, että hän oli ”kohtalon oikusta” estynyt esiintymästä toisen yhtyeensä Eagles of Death Metalin kanssa Bataclanin konserttisalissa Pariisissa vuoden 2015 terrori-iskujen iltana. Hän lisäsi, että "Post Pop Depressionin" tekeminen auttoi häntä käsittelemään tapahtuman aiheuttamaa traumaa: ”Se, että minulla oli tämä (Iggy Popin) projekti työstettävänä, pelasti minut.” Albumilta julkaistiin singleinä kappaleet ”Gardenia” ja ”Sunday” sekä ”American Valhalla” joista tehtiin myös musiikkivideot. ”American Valhallan” videon ohjasi Jamie-James Medina, ja videon pääosassa esiintyy brittiläinen malli Ruth Bell.
Albumin kappaleita.
Gardenia.
”Gardenia” -kappaleen päähenkilö on Iggy Popin mukaan todellinen henkilö, jonka hän tapasi San Franciscossa 1980-luvulla. Gardenia oli strippari, jonka kanssa Popilla oli lyhyt suhde. Suhde päättyi kun Pop tajusi, kuinka pahasti nainen oli riippuvainen huumeista. Vuonna 2016 Iggy Pop kertoi kappaleesta Sonic Youth yhtyeen kitaristille Thurston Moorelle Rough Trade -nettisivuston videohaastattelussa: ”Gardenia oli hyvin pitkä, tummaihoinen, hyvin vahva nuori nainen, joka piti heroiinista. Hän asui San Franciscossa, ja minä tapasin hänet yhdellä niistä minun ”"selvisin nipin napin hengissä”" -kiertueistani.” Iggy Pop muisteli: ”Hän (Gardenia) tuli kanssani keikalle North Beachille, ja runoilija Allen Ginsberg saapui myös sinne. Gardenia oli pukeutunut pieneen, halpaan polyesteriseen "babydoll"-mekkoon — ja tämä oli hyvin kookas nainen, yli 180-senttinen, voimakkaat raajat ja paholaisen silmät. Ginsberg meni hänestä aivan sekaisin: ”Gardenia!” hän huudahti. Hänellä oli gardenia-kukka hiuksissaan keikalla — ja Ginsberg vain tuijotti häntä koko illan.”
American Valhalla.
Pohjoismaisessa mytologiassa Valhallaa hallitsee Jumala Odin. Hän johtaa siellä kaikkia taistelussa kaatuneita sotureita, jotka ovat kuolleet urheasti ja jotka on katsottu arvollisiksi pääsemään kuoleman jälkeen Valhallaan. "Mojo"-lehden haastattelussa Josh Homme kertoi, että hän oli keskustellut Iggy Popin kanssa uskonnoista ja kuolemanjälkeisestä elämästä. ”Puhuimme siitä, kuinka Valhallan ihanne on siisti, koska sinne pääseminen edellyttää, että teet jotain täysillä – et voi vain räjäyttää itseäsi ja päästä Valhallaan, se ei toimi niin. Sinun täytyy olla rohkea, jolloin Iggy sanoi: ‘Mietin, onkohan olemassa "amerikkalaista Valhallaa"?’”
German Days.
Kappaleessa ”German Days” Iggy Pop muistelee aikaa, jolloin hän asui David Bowien kanssa Länsi-Berliinissä ja äänitti "Lust For Life" -albumia. Josh Homme kertoi kappaleesta "Mojo"-lehdelle. ”Ajattelin Iggyn elämää Länsi-Berliinissä, keskellä niin dramaattista historiallista aikaa, ja me puhuimme saksalaisesta kulttuurista, kabaree-draamasta. (...) Tämä sävellys oli täydellinen esimerkki siitä primitiivisen ja sivistyneen sekoituksesta, josta me puhuimme, ja Iggy sanoi: ‘Tästä voisi tulla "German Days".’ 
Vulture.
”Vulture” on Iggy Popin kirjoittama akustinen kappale. Josh Homme muisteli kappaleen syntyä "Mojo"-lehdelle: ”Hän (Iggy) sanoi: ‘Minulla on yksi idea.’ Sitten hän soitti akustista kitaraa ja lauloi – ja se eka otos jäi lopulliseksi versioksi levylle. Me vain rakensimme loput sen ympärille. Siinä oli jotakin hienoa, siinä hänen kitaran epävireisyydessä.” Iggy Pop muistelee, ””Vulture äänitettiin niin, että olin yksin — soitin akustista, livenä. Lauloin ja soitin kitaran yhtä aikaa, ja sitten he äänittivät muut osat sen päälle.”